**Góðu tit, sum í dag fáa prógv!**

Góðu avvarandi og tit her á skúlanum.

Fyrradagin var ein serlig hending her í Havn.

Tey sum hugdu út á fjørðin undraðust, tá Smyril – sum akkurát hevði loyst fyri at sigla til Suðuroyar - knappliga kúvendi - og aftur gjørdi eyðkendu manøvrirnar fyri at leggja at.

Tað vísti seg, at tað var ein týsk dama, eitt ferðafólk, sum hevði verið í Føroyum og sum skuldi avstað aftur við Norrønu, sum var endað á skeivum skipi. Hon hevði blandað Smyril við Smyril Line.

Og skiparin gjørdi ikki mætari enn at sigla hana innaftur til lands og seta hana á land.

Spurningurin er, um hetta hevði hent í nøkrum øðrum landi. Og spurningurin er, um hetta hevði hent, um skiparin hevði nakran annan tjóðskap enn føroyskan.

\*\*\*

Føroyska sjófólkið hevur ómetaliga gott orð á sær úti í heimi. Sama hvør tittulin er og hvat stendur á próvnum, so ganga føroyingar fyri at vera raskir, álítandi, dugnaligir og lættir at hava við at gera. Tað síggja útlendingar, tá teir koma hendan veg - og til dømis enda umborð á Smyrli heldur enn Norrønu – og tað síggja fólk eisini úti í heimi, har føroyingar eru í vinnu.

Og tað er ein virðismikil reklama fyri Føroyar, sum tykkara starvsfelagar í áravís hava skapt innan maritima økið.

Tað er ein reklama, sum er bygd á dugnaskap og tað, at teir eru fyrikomandi. At menniskjað verður tikið fram um. Sama um talan er um ein óhjálpnan kunda, sum endar á skeivum skipi; at strekkja seg fyri at hjálpa einum starvsfelaga – ella at toyggja seg eina tonn longri fyri reiðaríið.

Tað hevur ósigiligt virði fyri tykkum sjálvar at hava hetta góða orðið á tykkum – og tað hevur sanniliga eisini ósigiligt virði fyri Føroyar.

Men tað eru jú ikki bara tit, sum koma út av skúlanum, sum hava gott orð á tykkum. Tað hevur sjálvur skúlin sanniliga eisini. Tit fáa í dag prógv frá einum av heimsins fremstu maritimu skúlum – og fólk aðrastaðni frá koma higar á skeið og at læra.

Tað er stórt. Og tað gleðir meg veruliga, at Føroyar ganga á odda innan maritima skúlaøkið. At vit hugsa siðbundið – men samstundis nýtt! Tað eru helst mong, sum misunna tykkum ta framúr góðu skúling, sum tit her hava fingið.

At enda vil eg ynskja tykkum hjartaliga tillukku! Og nýtið nú førningin, tit hava fingið her, til at navigera væl; seta fulla ferð á maskinurnar - men eisini skyna á nær tit skulu taka frá og bakka, um tað skuldi verið neyðugt – eins og skiparin á Smyrli gjørdi fyrr í vikuni.

Tí tað eru avgerðir sum hesar, sum tryggja tykkum tað virðismikla umdømið - afturat tí virðismikla próvnum.

**Takk fyri og blíðan byr!**